b'\n_START_ARTICLE_\nKohtla-J\xc3\xa4rve poolkoksim\xc3\xa4ed\n_START_PARAGRAPH_\nKohtla-J\xc3\xa4rve poolkoksim\xc3\xa4ed on p\xc3\xb5levkivi poolkoksi kuhjamisel tekkinud m\xc3\xa4ed Kohtla-J\xc3\xa4rve J\xc3\xa4rve linnaosa l\xc3\xa4\xc3\xa4neosas. L\xc3\xb5unapoolse m\xc3\xa4e k\xc3\xb5rgus on 167,7 meetrit, see on \xc3\xbchtlasi Eesti k\xc3\xb5rgeim tehism\xc3\xa4gi, ning p\xc3\xb5hjapoolse m\xc3\xa4e k\xc3\xb5rgus on 143 meetrit. Varem oli m\xc3\xa4estik viie tipuga, mille k\xc3\xb5rgus ulatus kuni 186 meetrini.\n_START_SECTION_\nP\xc3\xb5leng 2012. aastal\n_START_PARAGRAPH_\n2012. aasta juulis j\xc3\xb5udsid ajakirjandusse teated, et Kohtla-J\xc3\xa4rve tehism\xc3\xa4e sisemus on juba pikemat aega p\xc3\xb5lenud. Keskkonnaministeeriumi hinnangul ei tulene sellest t\xc3\xa4helepanuv\xc3\xa4\xc3\xa4rset keskkonnaohtu, samas on neis v\xc3\xa4idetes kaheldud. Augusti alguse seisuga ei ole keskkonnaministeerium j\xc3\xb5udnud p\xc3\xb5lengu likvideerimise asjus kokkuleppele m\xc3\xa4ge sulgevate ehitusfirmadega Merko ja Rand & Tuulberg, kes m\xc3\xb5lemad leiavad, et tegu on v\xc3\xa4\xc3\xa4ramatu j\xc3\xb5uga ning seega pole p\xc3\xb5lengu kustutamine nende kohustus._NEWLINE_P\xc3\xb5lengu asjaolude hindamist ja likvideerimist raskendab asjaolu, et taolisi poolkoksim\xc3\xa4gesid on maailmas v\xc3\xa4he. Eestis on varem p\xc3\xb5lenud aheraine-, mitte poolkoksim\xc3\xa4ed, Saksamaal on aga p\xc3\xb5lenud kivis\xc3\xbcsi, mitte p\xc3\xb5levkivi._NEWLINE_Riigi tellimusel tehism\xc3\xa4ge uurinud geoloogi Erik Puura v\xc3\xa4itel ei p\xc3\xb5le m\xc3\xa4es siiski \xc3\xbcldse poolkoks. "P\xc3\xb5lema ei l\xc3\xa4inud m\xc3\xa4e peamised j\xc3\xa4\xc3\xa4tmed, vaid kas kunagi n\xc3\xb5lva sisse paigutatud j\xc3\xa4\xc3\xa4kp\xc3\xb5levkivi v\xc3\xb5i mingisugused muud p\xc3\xb5levad t\xc3\xb6\xc3\xb6stusj\xc3\xa4\xc3\xa4tmed, mida sinna kunagi pandi," kommenteeris Puura p\xc3\xb5lengut Postimehele.'